Det var en af de helt tunge dage for tillidsrepræsentant Michael Jensen i NaturErhvervstyrelsen. Han repræsenterer 2-300 HK-medarbejdere, som i dag fik at vide, at fremtiden ligger i Sønderjylland, hvis de vil beholde deres job i styrelsen.

I alt 390 medarbejdere fra NaturErhvervstyrelsen er blandt de 3900 personer i statslige job, hvis arbejdsplads flyttes ud i provinsen.

- Det har været hektisk - til tider lidt kaotisk, men det er vel at forvente, lyder det fra Michael Jensen.

Læs også : Jubel i Sønderborg: 400 nye arbejdspladser

Michael Jensen sammenligner situationen med en fyringsrunde og understreger, at det er en dag, der er vanskelig at forberede sig til.

- Det siger næsten sig selv - at flytte 400 medarbejdere ud i landet har en voldsom effekt. Mange er berørt af situationen - ikke kun de 400, der flytter, men også resten af styrelsen. Jeg har tidligere været gennem fyringsrunder. Det er det her ikke, men man kan godt sidestille det, pointerer Michael Jensen.

Store konsekvenser for virksomheden

Tillidsrepræsentanten forventer, at flytningen får store konsekvenser for NarturErhvervstyrelsen.

- De første meldinger, jeg har fået, tyder på, at rigtig mange ikke flytter med, og det efterlader et stort hul. Det får vidtrækkende konsekvenser for vores mål fremover.

- Vi fusionerede i 2011 og har fundet en solid platform. Det vælger man at rykke op, og det er der rigtig mange medarbejdere, der ikke forstår, siger Michael Jensen.

Læs også : GRAFIK Se, hvilke styrelser der flytter hvorhen

Hvorvidt han selv er klar til at rykke teltpælene op er ikke afklaret.

- Jeg har ikke truffet den endelige beslutning, men jeg tvivler, siger en tydeligt berørt Michael Jensen.

Svært for dem med familie

En af de berørte medarbejdere i NaturErhvervstyrelsen er Rozkó Sergej, som er it-supporter.

Han siger, at det er en svært situation, men at folk har taget det stille og roligt i dag.

- Det er ikke sådan, at nogen er begyndt at græde. Selvfølgelig er det ikke rart. Det bliver svært for dem, der har familie, siger Rozkó Sergej.

Læs også : HK kræver tryghedsaftale når regeringen flytter styrelserne

Han har endnu ikke selv taget beslutningen.